9 Gona mo tabeng ye, re ka bala Bafilipi 2:9, moo moapostola Paulo a hlalosago seo Modimo a se dirilego ka morago ga gore Jesu a hwe le go tsošwa. Temana yeo e re: “Modimo o mo [Jesu] phagamišeditše boemong bja godimo gomme ka botho a mo nea leina leo le lego ka godimo ga leina le ge e le lefe le lengwe.” Gore re thuše motho go naganišiša ka lengwalo leo, re ka mmotšiša gore: “Ge e ba Jesu a be a lekana le Modimo pele a ka hwa gomme ka morago Modimo a mo phagamišetša boemong bja godimo, na seo se ka se re gore Jesu o feta Modimo? Bjale na go a kgonega gore motho yo a itšego a fete Modimo?” Ge e ba motho yoo a hlompha Lentšu la Modimo e bile a na le pelo e botegago, go nea mabaka ka tsela yeo go tla mo tutueletša go hlahloba taba ye ka mo go oketšegilego.—Dit. 17:11.